San Carlu di Bastia

San Carlu, hè u nome d'una chjesa in u centru storicu di Bastia, in Corsica Suprana. Hè scritta à i munumenti storichi. Si trova in Terravechja, in u quartieru di U Guadellu (hè u nome di u fiumicellu chì passa sottu terra è chì si lampa in a Marina, in u Vechju Portu). Storia A fundazione di u cullegiu ghjesuittu di Bastia A storia di a chjesa San Carlu di Bastia hè ligata à a venuta in Corsica di un ordine religiosu, I Ghjesuitti. St'ordine religiosu, chjamatu dinù Cumpagnia di Ghjesù hè fundatu in u 1540 da Ignaziu de Loyola. I Ghjesuitti eranu incaricati di l'educazione, in particulare in i paesi poveri. Hè per quessa ch'elli anu custruiti cullegi da per tuttu in u mondu. Hè cusì chì in Bastia anu custruitu u cullegiu ghjesuittu à cantu à a chjesa San Carlu. A chjesa facia parte di u cullegiu. U primu nome di sta chjesa era : Sant'Ignaziu. Era primurosu chì i ghjesuitti appianu sode qualità intellettuale è pedagogiche. Hè per quessa ch'ellu ci vulia à seguità una furmazione di dece anni per diventà ghjesuittu. I ghjesuitti anu ghjucatu un rollu impurtante in a Contra Riforma, in a diffusione di l'istruzzione in Auropa è in u mondu. Sò stati impurtanti dinù pè a diffusione di l'architettura barocca. À u XVIu è u XVIIu seculu, i ghjesuitti anu fundatu parechje scole in Auropa, chjamate "cullegi". U primu apre in u 1548 in Sicilia, in a cità di Messina. I ghjesuitti sò cunnisciuti pè e so attività di missiunarii è di pacificatori. U so rollu era d'evangelizà (cristianizà) è di furmà, d'amparà à e pupulazione povere. Sò stati impurtanti in a storia di l'educazione. Anu inventatu è cudificatu un mudellu d'insignamentu. Ghjunghjenu in Corsica in l'anni 1552-1553. Tandu l'isula hè assai povera è l'abitanti campanu in a miseria è l'ignuranza. Hè cusì chì i primi ghjesuitti sbarcanu. Sò mandati da Ignaziu de Loyola. Si chjamanu Silvestro Landini è Emanuele Gomes. Un locu per custruisce un cullegiu hè subbitu identificatu. Hè in l'annu 1601 chì i primi corsi sò dati. U cullegiu sia custruitu, l'insignamenti si facenu in e case situate à l'ingiru di u cullegiu, carrughju di a Misericordia. I primi prufessori ghjesuiti insegnanu l'umanità (grecu, latinu), a grammatica, a rettorica, a teulugia murale è a filusufia . A custruzzione di u cumplessu ghjesuittu, chì conta un cullegiu è una chjesa, principianu in u 1612. A chjesa è u cullegiu sò compii in u 1635. A chjesa porta tandu u nome di "Sant'Ignaziu". U cullegiu apre tandu e so porte dinù. A prima chjesa chjamata Sant'Ignaziu A chjesa hè stata custruita da frati, chjamati i Ghjesuitti in u 1612 è hè finita cumplettamente in u 1635. A l'origine, era dedicata à Sant'Ignaziu di Loyola, patrone di i Ghjesuitti. 1769 : I ghjesuitti sò lampati fora è a chjesa diventa San Carlu Dopu à l'espulsione di l'ordine di i Ghjesuiti in u 1769, l'edifiziu hè statu datu à a cunfraterna di San Carlu è a chjesa hà cambiatu u so nome. Descrizzione A chjesa di San Carlu hè a prima chjesa di Corsica di stile baroccu. I Ghjesuitti sò venuti da Roma. Sò stati impurtante durante a Contra riforma, è in a sparghjera di l'arte barocca in Corsica. A facciata hè caratteristica di u stilu ghjesuitu, chì face parte di l'architettura barocca. Piglia cum'è mudellu a chjesa di u Gesù, in Roma. Hè cumposta di duie parte cun pilastri. A parte superiore hè più stretta, cù un fruntone di forma triangulare è duie grande vulute. Nant'à a facciata, ci sò duie nichje induve sò state messe duie statue : San Francescu Saveriu è Sant'Ignaziu. L'internu di a chjesa In a chjesa si ponu sempre vede i decori fatti di stucchi di u XVIIu seculu. Hè u so decoru d'origine. À u centru di a volta, in u medaglione c'era una pittura di Sant'Ignaziu, vestutu di neru. Quandu a chjesa hè stata turnata à chjamassi San Carlu, i cunfratelli anu fattu cambià u culore di u vestitu per rapresentà à San Carlu. In sta chjesa sò insepelliti parechji persunagi impurtanti : Domenico Maria Spinola, anzianu doge di a Republica di Ghjenuva. Hè statu dinù guvernatore di Corsica. Hè natu è mortu in Bastia, è hè per quessa ch'ellu era cugnumatu in Ghjenuva Il Corsetto. Dopu à parechji anni di travagli, a chjesa hè turnata à apre in u 2017. Evenimenti storichi A rivolta di 1814 In u 1811, Bastia perde u so titulu di capitale à prufittu d'Aiacciu. Bastia hè purtantu più ricca è più pupulata. Hè tandu a cità a più impurtante di Corsica, è i bastiacci li ne vuleranu assai. In u 1814, allora ch'ella ci hè una grave crisa ecunomica, nasce una cutestazione forte contr'à Napuleone in Bastia. Hè in San Carlu ch'ella nasce l'insurrezzione cont'à l'Imperu, è in particulare contr'à u guvernatore francese Berthier. I Bastiacci riuniti in chjesa pruclamanu a separazione trà a Corsica è a Francia, è u ristabilimentu di reame anglocorsu. In stu "Cumitatu di salute publicu" si ritrova u pueta è intellettucale bastiacciu Salvatore Viale. A prima messa in lingua corsa Hè in San Carlu ch'ella hè detta a prima messa in lingua corsa, in u 1971. U prete era munsignore Casanova. A messa era cantata da i cantori di Sermanu. Cunfraterna Hè a cunfraterna San Carlu chì s'occupa di a chjesa, di e feste è prucessiò. Dapoi u 2020 ci hè ancu una cunfraterna feminile hè a prima di Bastia. In giru à a chjesa A scalinata A Scalinata maiò chì colla à a chjesa data di a custruzzione di San Carlu. A funtana À u pede di u scalone di San Carlu, ci hè una funtana à manu manca. Si chjama : Funtana di i Ghjesuitti o E trè funtane. Hè stata rifatta in u 1574. Duie grande placche rammentanu e risturazione, in u 1722 è in u 1806. U cullegiu Simon Vinciguerra U cullegiu di i Ghjesuitti hè u più anticu di Bastia. Hè statu apertu in u 1635. I Ghjesuitti ci anu assiguratu l'insignamentu segundariu durante l'epica ghjenuvese. Hè u rè Luigi XV chì hà da espulse tutti i Ghjesuiti di Francia, in l'anni 1768-1769. Oghje hè un cullegiu, chì porta u nome di Cullegiu Simon Vinciguerra. U Palazzu Caraffa In faccia di San Carlu si trova un palazzu, chjamatu Palazzu Caraffa. Hè u casale cù a più grande facciata di Bastia. Note Da vede dinù Santa Maria San Roccu A Cuncezziò A Citatella Santa Croce Chjesa San Ghjuvà di Bastia Chjesa di u Gesù (Roma) Cullegiu Simon Vinciguerra